Шта ми се чини
Шта ми се чини

Час ми с’ чини да сам отац 
А ти моја кћи,
А час опет (не смеј ми се!) 
Близанци смо ми.

А кад седим поред тебе 
Па ме гледаш ти,
Мени с’ чини из твог ока 
Дан ће сванути. —

Нови данак, нови живот, 
Ново, ново све;
У том свету загрљене 
Наше душе две,

Па нас мазе сласт и дражи 
Што су били сни:
Ја те учим певукати,
А ти — љубити.

Напомене 

 Ова песма је први пут објављена у Жубори и Вихори, стр. 149

Извори 

 Милорад П. Шапчанин: Целокупна дела, Књига друга, страна 26-27. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин